২০১৯ বিশ্বকাপের দিকে তাকিয়ে রয়েছেন ভারতের নির্বাচকরা। ভারত অধিনায়ক বিরাট কোহলি ও হেড কোচ রবি শাস্ত্রীও সেই দিকেই তাকিয়ে। শ্রীলঙ্কায় অনুষ্ঠিত ওয়ানডে সিরিজে জায়গা হয়নি দুই সিনিয়র ক্রিকেটার যুবরাজ সিংহ ও সুরেশ রায়নার। ভারতের প্রাক্তন ওপেনার বীরেন্দ্র সহবাগ অবশ্য এই দুই ক্রিকেটারের পক্ষে।
বীরুর মতে যুবি এবং রায়নার মতো অভিজ্ঞ ক্রিকেটার দলে থাকলে ভারতের ব্যাটিং আরও শক্তিশালী হবে। বাড়বে ধার। তখন ভারতীয় ব্যাটিং বাকিদের ধরাছোঁয়ার বাইরে চলে যাবে। বিপক্ষ দলও ভারতের সঙ্গে আর এঁটে উঠতে পারবে না। ওয়ানডে-তে যুবরাজ ও রায়নার পরিবর্তে লোকেশ রাহুল, মণীশ পাণ্ডে ও কেদার যাদবকে সুযোগ দেওয়া হচ্ছে ভারতের মিডল অর্ডারে। নতুন মুখ খুঁজছে ভারতীয় ক্রিকেট। সহবাগের মতে, ২০১৯ বিশ্বকাপ খেলার জন্য কেদার যাদব ও মণীশ পাণ্ডের কমপক্ষে একশোটি ওয়ানডে ম্যাচ খেলার অভিজ্ঞতা দরকার।

এই দুই তারকাকে বিরাট কোহলির সাজঘরে দেখতে চান বীরু। 
আর সেই কারণেই যুবি আর রায়নাকে ২০১৯ বিশ্বকাপে ভারতের সাজঘরে দরকার। সহবাগ বলেছেন, ‘‘কেদার যাদব ও মণীশ পাণ্ডের অভিজ্ঞতা রয়েছে। তবে ওদের বিশ্বকাপ খেলার মতো অভিজ্ঞ হতে গেলে কমপক্ষে ১০০টি ওয়ান-ডে ম্যাচ খেলতে হবে। রায়না আর যুবরাজ মিডল অর্ডারে থাকলে ভারতের ব্যাটিং লাইন আপের শক্তি বাড়বে।”
শ্রীলঙ্কার বিরুদ্ধে চলতি ওয়ানডে সিরিজে ধোনি দু’টি ধীরগতির ইনিংস খেলেছেন। আর সেই ইনিংস ভারতকে জেতাতে সাহায্য করেছে। ইদানীং ধোনি আগের মতো বিস্ফোরক ইনিংস খেলেন না। আক্রমণাত্মক ব্যাটিংয়ের পরিবর্তে রক্ষণাত্মক ব্যাটিংয়ে মন দিয়েছেন। বীরু বলেন, ‘‘একটা ম্যাচে এক জন ক্রিকেটার কেমন খেলল, তা দিয়ে কাউকে বিচার করা ঠিক হবে না। অল্প বয়সে এক জন ক্রিকেটার যেভাবে পারফর্ম করত, বেশি বয়সে পৌঁছেও একই রকম পারফর্ম করবে, এমনটা আশা করা যায় না।’’